Ahmad Izham Omar

Datuk Ahmad Izham Omar (lahir 15 Disember 1969) ialah seorang usahawan dan pemuzik Malaysia. Beliau kini memegang jawatan sebagai Ketua Pegawai Operasi Rangkaian Televisyen Media Prima dan Ketua Pegawai Eksekutif Primeworks Studios dan Alt Media.

Kerjaya
Sebelum ini, beliau pernah memegang jawatan Ketua Pegawai Eksekutif dan Pengarah Eksekutif Metropolitan TV Sdn Bhd (8TV), Ketua Radio Rangkaian Radio Media Prima dan Pengarah syarikat rakaman muzik Monkey Bone Records. Pada mulanya, beliau menjadi pengasas dan juga Pengarah Pengurusan syarikat rakaman Positive Tone sejak 1994 hingga penutupannya pada 2002, di samping juga menjadi Pengarah A&R EMI Malaysia pada tahun 2001–2003.

Ahmad Izham memegang ijazah Sarjana Muda Muzik, Penerbitan dan Kejuruteraan Muzik dari Kolej Muzik Berklee pada tahun 1991, dan Sarjana Pentadbiran Perniagaaan dari Universiti Suffolk pada tahun 1994. Sewaktu menerajui Positive Tone, beliau dapat menemui dan menyerlahkan bakat-bakat baru dalam industri muzik rakaman tanahair, seperti OAG, Poetic Ammo, Innuendo dan Too Phat. Beliau menyertai 8TV sebagai Ketua Pegawai Operasi sewaktu stesen ini dibuka pada awal tahun 2004, dan beliau menjadi penerbit di sebalik rancangan-rancangan hebat seperti Malaysian Idol, One in a Million dan Project Superstar yang berjaya mencungkil bakat-bakat nyanyian baru seperti Jaclyn Victor dan Faizal Tahir.

Kehidupan peribadi
Ahmad Izham merupakan anak kepada pasangan Omar Othman dan Jaybah Ibrahim. Beliau ialah adik kepada Pengarah Urusan AirAsia, Aireen Omar.

Rujukan

Pautan luar
 
 
 

Kelahiran 1969
Orang hidup
Usahawan Malaysia
Orang Malaysia berketurunan Melayu
Muslim Malaysia
Orang dari Selangor
Ketua eksekutif Malaysia